You are here: Home » Content » Willie gaan visvang - 03
MemorandumINLEIDINGDie avonture van die Wapse is nou verbonde aan die ondervindings van elke leerder in Graad 1, seuns sowel as dogters. Hulle word blootgestel aan ander omgewings - stedelik, platteland, en word bewus van hoe anders mense lewe, bv. in die bos, sonder krane en elektrisiteit.Opvoeders moet onthou dat daar leerders in hul klas mag wees wat nie Graad R bygewoon het nie en dus sekere vaardighede, strategieë en konsepte van Graad R nie ontwikkel of aangeleer het nie. Die opvoeder het dus nodig om te verseker dat hierdie in Graad 1 aangeleer en ontwikkel word. (Sien Graad R-modules)Luister en spraak is die belangrike fondamente waarop geletterdheid gebou word. Die mate waarvolgens leerders die praat van hul huistaal bemeester het, sal verskil en die opvoeder moet hiervan bewus wees.Taalontwikkeling is 'n proses wat geleidelik ontwikkel en elke leerder het die simpatieke ondersteuning van die opvoeder ter alle tye nodig.In Graad 1 luister en lees die leerders stories en word hulle betrek by die leer van klanke en die skryf van die taal. Die klasomgewing moet 'n plek wees wat die leerders sal aanmoedig om alle aspekte van die taal te leer.TYDSKEDULE Alle leerders behoort al agt modules te voltooi, plus-minus twee per kwartaal. Hulle moet toegelaat word om teen hulle eie spoed te werk.Sport as onderwerp word in hierdie module behandel. Willie gaan visvang en daar wag 'n groot verrassing.Woorde en letters word tussen lyne geoefen.INTEGRASIE VAN TEMASMenseregteAlmal het die reg op sportdeelname. Daar moet geriewe vir almal wees.'n Gesonde omgewingDaar moet veilige plekke wees waar kinders kan speel. Bespreek.Die module, "Willie gaan visvang", behandel verskillende sportsoorte. Laat die kinders gesels oor die sportsoorte waaraan hulle deelneem en sportfoto's en -berigte klas toe bring. Probeer om een of meer sportwedstryde op radio of televisie vir die leerders op band te neem. Hulle moet deur te luister (nie kyk nie!), probeer raai watter sportsoort ter sprake is. Indien daar 'n hele paar voorbeelde is, kan die onderwyser vooraf vir die leerders die verskillende opsies gee. Dit is belangrik dat leerders soms na 'n stem luister van iemand wat hulle nie kan sien nie. Probeer dus ook om gereeld vir hulle stories op band te speel. LU 1.1 Lees die storie "Willie gaan visvang" aan die klas voor en vra vrae om te toets of hulle geluister het. Leerlinge kan ook hierdie en ander stories vir die klas terugvertel. LU 1.3 Die onderwyser kan 'n visvang-speletjie maak om leerlinge se woordeskat uit vorige modules te toets. Kies woorde wat die leerders in vorige modules moes leer en skryf hulle op karton neer. (Oopgeknipte papdose of ander kartonhouers kan baie goed vir die doel gebruik word.) Heg 'n skuifspeld aan elke kaartjie vas. Maak nou twee of drie eenvoudige visstokkies met 'n hoekie aan die punt. (Die hoekie kan ook 'n skuifspeld wees wat oopgebuig is.) Die "vissies" word met die woorde na onder in 'n houer of op die mat geplaas. Leerders kan nou in groepies van twee of drie visse vang. Indien hulle die woordjie kan lees, kan hulle dit hou. Indien nie, moet hulle dit teruggooi. Die leerder wat aan die einde die meeste visse het, wen. LU 3.4 In die vorige module is die aa, ee en oo klanke aangeleer. In hierdie module hersien ons bogenoemde klanke en leer ook die uu en oe klanke aan. Agterin hierdie module is weer klankekaartjies wat die leerders kan uitknip om woorde mee te bou. Laat hulle hierdie kaartjies gereeld uithaal en daarmee woorde bou. (Dit is verkieslik dat die kaartjies op karton gekopieer word.) LU 6.1 Leer die volgende woorde vir die leerders aan: sport, visvang, rugby, krieket, netbal, hokkie, sokker. Onthou om hierdie, asook woorde uit vorige modules, gereeld vir die leerders te flits. LU 3.4 Laat die leerders die storie op die volgende bladsy eers in groepe, en daarna individueel lees en die prentjie teken.Laat leerders nou 'n klasstorie in groepe skryf. Verdeel die klas in groepe en gee aan elke groep 'n skoon papier en een van die prentjies op p 16. (Prente kan vergroot word soos nodig.) Daar moet genoeg groepe wees sodat elkeen 'n prentjie kan kry. Groot klasse kan twee stories skryf. Elke groep moet nou vier sinne skryf wat by die prent pas. Op die ou end word die bladsy saamgebind as 'n storie. Die onderwyser beweeg tussen die groepe en help met die spel van woorde waar nodig. Gee vir elke leerder 'n takie, byvoorbeeld knip en plak die prentjie, kleur dit in, doen die skryfwerk, soek woorde in die woordeboekie, kontroleer, ens. Elke leerder in die groep moet op die ou end sy groep se storie lees om seker te maak dat hy / sy tevrede is en om te verseker dat daar so min as moontlik foute is.
Inhoud Willie se vangs"Jy het 'n vis gevang, jy het 'n vis gevang", skree Makkie opgewonde en val sommer van Willie se skouer af, so opgewonde is hy. "Trek hom uit! Trek die vis uit!"Enige visserman sal vir jou vertel dat mens soms nogal spook en spartel om die vis uit die water te trek. Willie se voorkop is op 'n plooi getrek van die konsentrasie! Hierdie is 'n groot vis, hy kan dit sommer voel! Dis baie swaar en dit gaan nie maklik wees om hom uit die water te trek nie! Hy sal moet stewig staan, anders gaan hierdie vis hóm vang en dan beland hulle dalk albei in die water!Willie trek en trek. Makkie en Vollie juig! Almal is baie opgewonde! Hulle moedig vir Willie aan. Vollie het nou skoon vergeet dat hy eintlik op soek was na sy eie aandete. Vlakvarke eet mos nie vis nie en hy sal nie kan saameet aan hierdie lekker vis nie. Willie sukkel. Hy sit later plat op die grond en Vollie en Makkie sit agter hom en help hom. Makkie is eintlik te klein om regtig te help, maar hy is so opgewonde dat hy enigiets sal doen om hierdie vis van Willie uit te trek.Skielik val al drie plat op hulle rug! "Die vis, waar is die vis?", skree Makkie. Vollie en Willie staan verslae en kyk na die hoek van sy visstok. Daar is nie 'n vis nie! Daar is 'n groot stuk plant aan sy hoek! Willie het sy stok te ver ingegooi. Sy hoek het aan 'n plant aan die oorkant vasgehaak sonder dat hulle dit gesien het! Dit was nooit 'n vis wat gebyt het nie. Dit was maar sommer die plant wat die vislyn laat styftrek het! Ai, en hy was so opgewonde oor sy vis!Skielik raak Vollie opgewonde. "Dis 'n plant met 'n baie lekker knol! Kan ek dit maar kry, Willie? Ek wil dit vir my aandete hê!" Skielik begin almal lag! Willie het sowaar 'n plant gevang vir Vollie se aandete! Hy kon nou wel nie sy eie aandete vang nie, maar ten minste kon hy vir Vollie help! Saam stap hulle terug huis toe. "Volgende keer gaan jy 'n regte vis vang," troos Vollie. "Vir jou aandete!" Almal lag weer. "Ja, volgende keer", sê Willie.Kyk of jy beter as Willie kan visvang! Omkring die woorde wat jy kan lees.
Kies die regte klankie om die woord te bou. Figure 2Table 2
Lees die storie en teken die prentjie.Willie wil gaan krieket speel. Sy pappa het sy kolf vir hom gemaak. Dit is 'n baie mooi kolf. Willie hou baie daarvan. Makkie, Vollie, Kassie en Bienkie gaan ook saam. Hulle speel langs die rivier. Bienkie gooi die bal. Willie slaan eerste. Hy slaan die bal hard. Hy slaan die bal in die rivier. Almal soek en soek. Makkie kry die bal. Dit was langs 'n groot klip. Nou is almal bly. Hulle kan weer speel. Figure 3Table 4
Figure 4Table 5
Kies die regte woord om die blokkiesraaisel te voltooi.Table 6
Figure 51. In hierdie sport moet jy probeer om 'n drie te druk.2. Hierdie sport word slegs deur meisies en vroue gespeel.3. Jy kan nie hierdie sport sonder 'n raket speel nie,4. As jy hierdie sport wil speel, moet jy 'n groot ronde bal skop.5. Aan watter sportsoort neem Shaun Pollock deel?6. As jy hieraan wil deelneem, moet jy vinnig hardloop!Table 7
AssesseringLeeruitkomste 3:LEES EN KYK: Die leerder is in staat om vir inligting en genot te lees en te kyk en krities op die estetiese, kulturele en emosionele waardes in tekste te reageer.Assesseringstandaard 3.4: Dit is duidelik wanneer die leerder letters en woorde herken en betekenis uit geskrewe teks skep.Leeruitkomste 4:LEES EN KYK: Die leerder is in staat om verskillende soorte feitelike en verbeeldingstekste vir 'n wye verskeidenheid doeleindes te skryf.Assesseringstandaard 4.1: Dit is duidelik wanneer die leerder toenemend leesbaar skryf.Assesseringstandaard 4.4: Dit is duidelik wanneer die leerder 'n konsepweergawe van 'n skryfstuk skryf en dit hersien.Leeruitkomste 5:DINK EN REDENEER: Die leerder is in staat om taal vir dink en redeneer te gebruik en inligting vir leer te verkry, verwerk en gebruik.Assesseringstandaard 5.3: Dit is duidelik wanneer die leerder taal gebruik om te ondersoek.Leeruitkomste 6:TAALSTRUKTUUR EN –GEBRUIK: Die leerder ken en is in staat om die klanke, woordeskat en grammatika van die taal te gebruik om tekste te skep en te interpreteer.Assesseringstandaard 6.1: Dit is duidelik wanneer die leerder klanke in verband bring met letters en woorde.
This work is licensed by Siyavula Uploaders under a Creative Commons Attribution License (CC-BY 3.0), and is an Open Educational Resource. Last edited by Siyavula Uploaders on Jul 1, 2009 8:45 am -0500. Add to a lens